IMAGINEA BIBLICĂ A FAMILIEI! 
Pr. Anton Budău (f) 


1. De ce o imagine biblică? 


Într-o problemă atât de complexă cum este familia, consultarea Bibliei nu 
este o soluţie anacronică sau anormală, ci, din contră, este un gest firesc. Aşa 
cum specialistul, pentru a cunoaşte un aparat, consultă planul tehnic al 
producătorului, aşa un creştin, pentru a înţelege istoria şi familia, consultă 
planul lui Dumnezeu: şi acesta se află în Sfânta Scriptură. lată de ce e actuală 
imaginea biblică a familiei. 

Nu o dată am auzit sunându-ne în urechi o bandă semnată de o ideologie, 
sperăm apusă, că familia este o instituţie potrivită timpurilor antice, contrară 
demnităţii omului. 

La ipotezele lui Engels că familia ar fi evoluat dintr-o promiscuitate sexuală, 
apoi din căsătorii de grup de tip matriarhal, pentru a ajunge în sfârşit la familia 
patriarhală, în care femeia devine sclava bărbatului, studiul sistematic arată că, 
de la început, familia israelită, cea descrisă în Biblie, este de tip patriarhal, 
dovadă cuvântul folosit pentru a desemna termenul de familie „bet-ab”. La fel 

expresia „a-şi construi o casă” pentru a spune „a crea o familie”. 


2. Familia creată de Dumnezeu 


În primul capitol din Geneză citim: „Şi l-a făcut Dumnezeu pe om după 
chipul său; după chipul lui Dumnezeu l-a făcut: a făcut bărbat şi femeie. %Şi 
Dumnezeu i-a binecuvântat...” 

Nucleul fundamental apare deci ca un „chip şi o asemănare cu Dumnezeu”. 
Şi trebuie notat că asemănarea cu Dumnezeu se referă la această uniune dintre 
bărbat şi femeie pe care textul sfânt o numeşte adam. Ca bărbat şi femeie, omul 
este, deci, într-o legătură specială cu Creatorul: chipul e ca un fel de copie de 
autor, iar asemănarea introduce o limitare: e o copie, şi nu originalul; şi la 
original omul nu va putea ajunge. 


! Textul acestei conferinţe a fost rostit de părintele profesor Anton Budău în 10 iulie 1994 
în faţa studenţilor de la Universitatea „Al. I. Cuza” din Iaşi. 


16 


Aceasta este, deci, demnitatea cuplului şi textul sfânt vrea să ne transmită 
tocmai intenția dumnezeiască cu privire la familie. 

În capitolul al II-lea al Genezei, v. 18, omul adam este prezentat ca un bărbat 
izolat, cu conştiinţa totuşi că nu e bine să fie singur. Dumnezeu creează 
animalele pentru a-l sluji pe om. Pedagogia lui Dumnezeu vrea să-i 
demonstreze omului că animalul nu poate intra în comuniune cu omul. Şi 
atunci Dumnezeu creează femeia. O face într-un mod diferit de cum crease 
animalele. Rezultatul este o surpriză pentru om, care exclamă: „lată, acesta-i 
os din oasele mele şi carne din carnea mea”. Capitolul se încheie cu aceste 
cuvinte: „De aceea va lăsa omul pe tatăl său şi pe mama sa şi se va uni cu 
femeia sa şi vor fi amândoi un singur trup”. 

Ne sunt prezentate în aceste versete din capitolul al II-lea unele elemente 
fundamentale ale familiei în tradiţia ebraică şi cea creştină: 

— noul cuplu va părăsi nucleul familial original pentru a constitui un nou 
nucleu familial autonom; 

— nucleul familial se bazează pe relaţia conjugală: „vor fi amândoi un singur 
trup”. 

Este clar, deci, că pentru Biblie, nucleul fundamental al societăţii, al oricărei 
societăţi, familia, se bazează pe instituirea dumnezeiască ce face parte chiar din 
creaţie: aşa cum a fost creat cerul şi pământul şi tot ce se află pe el, aşa au fost 
creaţi bărbatul şi femeia ca să constituie nucleul fundamental al societății. 

Dar între crearea primului cuplu şi evenimentele succesive din familie se 
află păcatul. În ce constă acest păcat? Cu siguranţă nu în convieţuirea lor, 
deoarece în v. 24 se spune că „vor fi un singur trup”. În capitolul al III-lea, v. 
5, citim că ispititorul îi spune femeii: „Dumnezeu ştie că în ziua în care veţi 
mânca din el [pomul oprit] vi se vor deschide ochii şi veţi fi ca Dumnezeu, 
cunoscând binele şi răul”. 

Deci a dori să fie ca Dumnezeu, a aspira la o condiţie inaccesibilă pentru un 
om, iată în ce constă păcatul. Şi nu e vorba de o imaturitate pe plan moral sau 
intelectual. Omul dorea să fie atotputernic, atotştiutor, prerogative specific 
divine, dovadă interdicția de a mânca din pomul cunoaşterii binelui şi răului, 
ca şi pedeapsa. 

Dar ceea ce ne interesează mai mult în studiul acesta este consecinţa pe care 
căderea primului cuplu a avut-o pentru familie. Şi e vorba de efecte negative: 
ruperea raporturilor omului cu Dumnezeu duce imediat la ruptura comuniunii 
şi solidarităţii cuplului. Astfel, bărbatul îşi acuză soția; acuză cu efect dublu, 
căci în acelaşi timp este acuzat şi Creatorul: „Femeia pe care mi-ai dat-o ca să 
fie cu mine, aceea mi-a dat din pom şi am mâncat” (v. 12). Femeia, a cărei 

creaţie fusese salutată puţin mai înainte cu un chiot de bucurie, devine acum 
vinovată, după părerea lui adam, şi apoi ultimul vinovat e Dumnezeu. Relatarea 
Bibliei ne prezintă de fapt ceea ce oricine cunoaşte: ruptura solidarității din 
familie, cu acuze de tot felul, deseori lipsite de fundament. 

Caracteristic Bibliei este interogatoriul pe care îl face Dumnezeu, unde nu-l 
înfierează pe om, ci vrea să-l convingă de răutatea acţiunii sale şi să-i trezească 
astfel căinţa. Dumnezeu nu-l surprinde pe om gol, în propriul ascunziş, ci îl 
strigă, îl întreabă unde este, lăsându-i astfel posibilitatea de a-şi mărturisi 
greşeala. Dar răspunsul omului arată mai degrabă agresivitate şi dorinţa de a se 
justifica decât părere de rău: caută un vinovat în loc să-şi facă autocritica. La 
fel procedează şi femeia: încearcă şi ea să dea vina pe şarpe şi, în ultimă 
instanţă — ca şi bărbatul — îl acuză pe Creator care a creat şarpele şi l-a făcut 
dăunător. Şi acum vă rog să observați: Dumnezeu nu interoghează şarpele. 
Singurii responsabili sunt bărbatul şi femeia, nu animalul. Şi vedeţi: ruptă 
relaţia cu Dumnezeu, rupte relaţiile în familie, se rup relaţiile şi cu natura. 

Urmează pedeapsa: 

— şarpele se va târî şi va mânca pământ: o viaţă blestemată, dar, pe de altă 
parte, firească; 

— foarte grea apare pedeapsa femeii: dorinţa de a se căsători şi de a forma o 
familie va fi urmată de frustrări în viaţa de familie: bărbat autoritar, dacă nu 
chiar violent, care promite lucruri pe care nici măcar în somn nu le crede 
realizabile, apoi durerile şi pericolele sarcinii; 

— bărbatul, care până acum era îngrijitorul paradisului, devine, după cădere 
şi după blestem, un muncitor ce asudă ca să-şi câştige bucata de pâine; 

— blestemul se extinde şi asupra naturii, care nu va mai da rod, şi munca 
ostenitoare va fi aproape zadarnică în faţa secetei, degradării terenului, 
lăcustelor, cutremurelor, dar şi a relelor provocate de om: furturi, războaie, 
nedreptate. 

Toate acestea vor face viaţa de familie şi mai grea. Singurul element pozitiv 
este titlul pe care îl primeşte femeia: ea este mama celor vii. 

Dar ceea ce s-a întâmplat este ireversibil şi lui Dumnezeu nu-i rămâne 
altceva de făcut decât să-l accepte pe om aşa cum este el: păcătos şi mincinos. 
De aceea, este alungat din rai ca să nu mai provoace şi alte necazuri. 

Iată, deci, ce ne spune Biblia cu privire la primul cuplu: Dumnezeu i-a creat 
ca să fie fericiți. Dar păcatul a făcut ca în locul fericirii să apară suferinţa şi 
lupta. 

Tema înrăutăţirii raporturilor între oameni continuă în cartea Genezei, în 
capitolul al IV-lea. Odată rupte relaţiile cu Dumnezeu, răul creşte. Aşa cum 

fuseseră rupte relaţiile între soţi, acum dezbinarea intră între frați: Cain şi Abel. 
Este cunoscut episodul, astfel că mă opresc doar la câteva aspecte: 

— Eva (mama celor vii) are doi fii: Cain este agricultor, Abel este păstor; 

— ocazia disputei se iveşte la oferirea jertfei: fiecare aduce jertfă lui 
Dumnezeu din produsele muncii sale; 

— Dumnezeu acceptă Jertfa lui Abel şi o refuză pe cea a lui Cain, fără să ni 
se spună de ce (menţiunea din Evr 11,4 este tardivă); 

— conflictul ajunge până la fratricid; 

— Dumnezeu intervine abia la sfârşit, „auzind glasul sângelui”, şi îl blestemă 
pe criminal. 

În a doua parte a capitolului al IV-lea continuă răul: asistăm la o societate 
în care predomină violenţa, o violenţă extinsă şi asupra familiei. Dacă nu a fost 
pace între fraţi, acum nu va mai fi nici între urmaşii lui Cain, creatori de cetăţi, 
dar cu acest aspect al violenţei. Tot un aspect al violenţei este poligamia. Apare 
legea talionului (aspectul de dreptate totuşi). Decadenţa şi violenţa nu mai 
poate fi oprită decât prin potop. 

Din cele analizate ce învățături să tragem? 

a) Nu există familie armonioasă şi care să dureze în timp dacă nu reflectă în 
propriile raporturi iubirea lui Dumnezeu pentru omenire. 

b) Un raport pozitiv cu Dumnezeu este condiţia raportului pozitiv dintre soţi 
şi dintre fiii lor. Cine spune că „nu există Dumnezeu” nu este emancipat, cum 
cred mulți azi, ci doar un nebun, aşa cum zice Ps 52,1 „Zis-a nebunul în inima 
sa: «Nu este Dumnezeuy”. 

c) În criza prin care trece azi familia, trebuie înţeles că ea nu are nevoie de 
interdicții sau de noi legi, ci de regăsirea credinţei şi restabilirea raporturilor cu 
Dumnezeu. lată de ce problema familiei este o problemă de credinţă. 


3. Relaţia dintre fraţi 


Cartea Genezei oferă un şir de exemple de relaţii dintre fraţi şi, în acelaşi 
timp, de fiecare dată ne prezintă judecata pe care Dumnezeu o face asupra 
acestora. Şi sunt toate relaţii care implică familia. M-aş opri să analizez două 
fragmente: 

— primul, un exemplu de amestec greşit al părinților în jocul fraților, fie ei 
vitregi, cazul lui Ismael şi Isaac; 

— al doilea, un exemplu cum fraţii pot găsi o soluţie la problemele lor şi să 
salveze comuniunea, cazul lui Iosif, fiul lui Iacob. 

3.1. Isaac şi Ismael 


Cunoaştem întâmplarea din viaţa lui Abraham cu cei doi fii ai lui născuţi din 
două femei diferite (cap. 16 şi 21). Sara, soţia lui Abraham, era sterilă şi în 
vârstă şi nu mai putea aştepta nimic. Dar exista o lege care prevedea că soţia 
o poate da pe sclava ei soţului care să aibă un copil cu ea. Din punct de vedere 
juridic, fiul era moştenitor. Aşa a făcut Sara cu sclava ei Agar şi Abraham a 
avut un fiu, pe Ismael. Deşi lui Abraham i se promisese din partea lui 
Dumnezeu că va avea un fiu, el cedează la insistenţele soţiei. Graba Sarei în a 
rezolva problema va crea însă noi probleme. La scurt timp de la naşterea lui 
Ismael, Sara are un fiu şi Abraham îi pune numele Isaac. La înţărcarea lui Isaac, 
Abraham face mare sărbătoare la care participă toată familia; Abraham era 
mulţumit: avea un fiu care îl va moşteni, sânge din sângele lui. Dar chiar în 
ziua aceea începe dezbinarea. Ismael şi Isaac se jucau. Jocul paşnic şi liniştit 
al copiilor trezeşte gelozia şi ura Sarei. Pentru ea, care acum avea un fiu, Ismael 
devenise un străin, fiul unei sclave egiptene. Distanţa socială era enormă. 
Egalitatea pe care jocul o aducea între copii o tulbura pe Sara. Înainte ca să fie 
prea târziu, Ismael trebuia alungat. Isaac era singurul moştenitor, nu mai era loc 
pentru intrus. 

Acolo unde copiii găsesc un mod de a trăi ca fraţi, prin joc, depăşind orice 
barieră socială, adulţii văd (poate şi azi) un pericol pentru privilegii. De aceea, 
interzic jocul, desfiinţează înţelegerea şi unitatea chiar şi în familie. Astfel, 
relaţia dintre frați este ameninţată de interesele adulţilor, de calcule egoiste, de 
diferenţe sociale şi rasiale. Rupând relaţia dintre fraţi, omenirea de azi asistă la 
crearea unei prăpăstii din ce în ce mai mari între Est şi Vest, între Nord şi Sud, 
între ţări bogate şi ţări subdezvoltate. 


3.2. Iosif vândut de fraţii săi 


Peripeţiile lui Iosif şi ale fraţilor săi ocupă în cartea Genezei douăsprezece 
capitole (37-49) şi constituie un fel de pereche simetrică cu cele relatate despre 
Cain şi Abel. Acolo, un frate îşi urăşte fratele şi îl ucide; aici, zece fraţi îl urăsc 
pe ultimul şi vor să-l ucidă, dar se mulţumesc până la urmă să-l vândă ca sclav. 
Dar fratele sclav, ajungând într-o poziţie înaltă, în loc să se răzbune, le salvează 
viaţa şi restabileşte unitatea familiei. 

La începutul povestirii, Iosif are 17 ani. Este păstor împreună cu fraţii săi. 
Dar între ei începe neînţelegerea. Motivele sunt trei: a) losif aducea tatălui veşti 
despre purtările rele ale fraților săi (turnător); b) este preferatul tatălui; c) 
visurile ambiţioase în care îi vede pe fraţii săi slujindu-l. 

Astfel, abia se iveşte ocazia că cei zece şi pun la cale uciderea lui. Tatălui 
îi trimit doar haina pătată de sânge, spunându-i că a fost sfâşiat de fiare 
sălbatice. Ura lor mare este potolită de Ruben, care le propune să-l vândă ca 
sclav la o caravană de egipteni. 

Pentru lacob, ştirea că ar fi fost sfâşiat de fiare este groaznică. Nu numai că 
o pierduse pe femeia pe care o iubise cel mai mult, acum îl pierde şi pe fiul ei. 
Toţi ceilalţi fii nu sunt destul pentru a-l consola. Peste clanul lui Iacob cade 
noaptea tristeţii şi fraţii ştiu că e din cauza lor. 

În Egipt, Iosif face carieră, nu fără obstacole. În timpul secetei, care lovise 
întreaga Asie Mică şi Egiptul, Iosif este administratorul faraonului. Se 
căsătoreşte cu fiica unui preot egiptean şi ajunge cel mai puternic după faraon. 

Şi pentru Iacob vin zile grele. Seceta este atât de mare încât sunt nevoiți să 
caute hrană în Egipt. Vin cei zece fraţi să cumpere grâne. Iosif îi recunoaşte, 
dar nu li se descoperă. Le cere doar ca a doua oară să nu vină fără fratele mai 
mic, Beniamin. Cu greu îl va lăsa Iacob pe fiul cel mai mic, dar lipsa de hrană 
este prea mare. Se pare că încercările la care Iosif îi pune pe fraţii săi ar putea 
fi începutul unei răzbunări, dar nu e aşa. Vrea doar să-i facă pe fraţii săi să-şi 
regrete păcatul. La sfârşit se descoperă, plânge şi trimite după tatăl său ca să fie 
adus în Egipt. Familia lui Iosif este primită cu toate onorurile de însuşi faraonul 
Egiptului. Acum toată familia se află din nou împreună. Se face pace. 
Dumnezeu transformă orice rău în bine. Familia a depăşit acum vechile 
dezbinări şi iubirea este reclădită pe iertare. Iarăşi familia este întreagă. În țara 
sclaviei, Iosif reface clanul lui Iacob în pacea şi bucuria fraternității regăsite. 

După cum se observă, aspectele desprinse din aceste relatări biblice nu se 
opresc doar la domeniul familial. Pentru un oriental, este frate orice rudă. 
Astfel, Lot, nepotul lui Abraham, este numit frate. Într-un sens mai larg, 
termenul de frate are sensul de prieten, coleg. În acest sens, întrebarea „Unde 
este fratele tău?” se adresează fiecărui om pentru a da seamă de fratele său, de 
viaţa lui. Dezinteresul sau ruperea relaţiilor de solidaritate, care fac din toţi 
oamenii fraţi, înseamnă a-şi ucide fratele în inimă chiar dacă nu se ridică mâna 
împotriva lui. 

În istoria lui Iosif se pare că Dumnezeu este absent. Nu intervine direct şi 
nici nu este chemat, cel nevinovat nu se lamentează şi nu strigă spre 
Dumnezeu. 

Totuşi, Cartea sfântă ne arată cum Dumnezeu este prezent: „Domnul era cu 
Iosif... şi toate câte făcea el, Domnul le sporea în mâna lui” (Gen 39,2-3). 
Dumnezeu este, deci, cu cel nevinovat. Din condiţia de sclav, calomniat în casa 
lui Putifar şi apoi aruncat în închisoare, Dumnezeu îl scoate şi-l ridică pe tron 

lângă faraon. Dar în cazul lui Iosif, Dumnezeu este şi cel care transformă 
păcatul fraților, care căutau să-l ucidă sau să-i şteargă amintirea din familie, în 
ocazie şi instrument al salvării lor. De altfel, însuşi Iosif sintetizează această 
intervenţie a lui Dumnezeu atunci când le vorbeşte fraților săi: „Nu vă întristaţi, 
nici să nu vă pară rău că m-aţi vândut aici, căci Dumnezeu m-a trimis înaintea 
voastră pentru păstrarea vieţii voastre. Deci, nu voi m-aţi trimis aici, ci 
Dumnezeu care... m-a pus peste toată casa lui faraon şi stăpân peste tot 
Egiptul” (Gen 45,5.8). 

Într-adevăr, Dumnezeu este cel care „face ca cineva să moară sau să trăiască, 
îl coboară în infern sau îl ridică” (/Sam 2,6). El este acela care „îi dă jos de pe 
tron pe cei puternici şi-i înalță pe cei smeriţi” (Le 1,52). Numai Dumnezeu 
garantează drepturile fraţilor şi, prin ei, ale familiei. 


4. Respectul faţă de părinţi 


Adresându-se tânărului bogat, Isus 1-a spus: „Dacă vrei să intri în viaţă, 
păzeşte poruncile” şi citează, printre altele, şi porunca a patra (Mt 19,17-19). 
Altădată le citează fariseilor aceeaşi poruncă, precizând că era formulată de 
însuşi Dumnezeu (Mt 15,4). 

Avem două texte paralele: 

— Ex 20,12: „Cinsteşte pe tatăl tău şi pe mama ta, ca să-ţi fie bine şi să 
trăieşti ani mulţi pe pământul pe care Domnul Dumnezeu ţi-l va da ție”. 

— Dt 5,16: „Cinsteşte pe tatăl tău şi pe mama ta, cum ţi-a poruncit Domnul 
Dumnezeul tău, ca să trăieşti ani mulți şi să-ţi fie bine în pământul acela pe care 
Domnul Dumnezeul tău ţi-l dă ție”. 

Să analizăm cum s-a înţeles şi aplicat această poruncă. 

Ca şi azi, şi-n antichitate, porunca a patra, care se adresa, în primul rând, 
adulților, şi nu copiilor, nu era observată de toţi. Profetul Ezechiel (22,7) acuză 
Ierusalimul: „În tine sunt dispreţuiţi tatăl şi mama”. Dispreţul față de părinţi era 
pedepsit cu mare severitate: „Cine va grăi rău despre tatăl său sau despre mama 
sa, să fie omorât” (Ex 21,17). Şi legea din Sihem era foarte dură: „Blestemat 
cel care-şi disprețuiește tatăl sau mama!” (Dt 27,16). Aceeaşi pedeapsă era dată 
celui care „va bate pe tată sau pe mamă; să fie omorât” (Ex 21,15). La fel: „Cel 
ce va grăi rău de tatăl sau de mama sa să fie dat morţii... şi sângele său este 
asupra sa” (Lev 20,9). 

Condamnarea la moarte, deşi atât de severă, se explică prin aceea că cine 
ştirbeşte cinstea părinţilor rupe, de fapt, unitatea care ar trebui să existe între 
cei care dau viaţa şi cel care o primeşte. În Deuteronom 2118-21 se specifică: 

De va avea cineva un fiu rău şi nesupus, care nu ascultă de vorba tatălui său şi de 
vorba mamei sale şi aceştia l-au pedepsit, dar el tot nu ascultă, să-l ia tatăl lui şi 
mama lui şi să-l ducă la bătrânii cetăţii şi la poarta cetăţii şi către preoţii cetăţii să 
zică: „Acest fiu al nostru este rău şi neascultător, nu ascultă de cuvântul nostru şi 
este lacom şi beţiv”. Atunci toţi oamenii cetăţii să-l ucidă cu pietre şi să-l omoare. 
Aşa să stârpeşti răul din mijlocul tău. 


Acest caz ne arată că părinţii nu puteau dispune după bunul plac de viaţa 
copiilor lor, societatea este aceea care judecă şi condamnă. Pe de altă parte, 
recursul la puterea publică se face numai în cazul extrem. Şi totuşi, ce 
deosebire enormă între acest text şi cel din Lc 15,11-32, unde se vorbeşte 
despre tatăl care îl aşteaptă şi-l iartă pe fiul risipitor! 

În cartea Proverbelor găsim apoi tratat pe larg raportul dintre fii şi părinţi: 
„Cel ce blestemă pe tatăl său şi pe mama sa stinge sfeşnicul în mijlocul 
întunericului” (Prov 20,20). Furtul sau distrugerea familiei părinților sunt la fel 
de dur condamnate: „Cel ce se poartă rău cu tatăl său şi o alungă din casă pe 
mama sa este un fiu de ocară şi de ruşine” (Prov 19,26). „Cine îl pradă pe tatăl 
său şi pe mama sa şi zice «Nu-i păcat!» este tovarăş cu făcătorul de rele” (Prov 
28,24). Alte texte se referă la bătrâneţea părinţilor: „Ascultă-l pe tatăl tău şi nu 
o dispreţui pe mama ta când a ajuns bătrână” (Prov 23,22). „Ochiul care îşi 
bate joc de părintele său şi nu ia în seamă ascultarea datorată mamei sale să-l 
scoată corbii care sălăşluiesc lângă un curs de apă, şi puii de vultur să-l 
mănânce” (Prov 30,17). 

Sigur că porunca a patra este valabilă şi pentru copiii mai mici. Isus Cristos 
a copilărit la Nazaret fiind supus lui Iosif şi Mariei (Lc 2,51). Sfântul Paul, în 
Scrisoarea către Efeseni, se adresează copiilor cu aceste cuvinte: „Copii, 
ascultați de părinţii voştri, în Domnul, căci aşa este drept. «Cinsteşte pe tatăl 
tău şi pe mama ta», aceasta este cea dintâi poruncă însoțită de o promisiune: 
«ca să-ţi fie bine şi să trăieşti mult timp pe pământ» (Ef 6,1-4). La fel, în 
Scrisoarea către Coloseni scrie: „Copii, ascultaţi-i pe părinţii în toate, căci 
lucrul acesta este plăcut Domnului” (Col 3,20). Trebuie să recunoaştem, deci, 
că această poruncă e valabilă pentru toţi cei care mai au părinţi în viaţă. 

A-1 cinsti pe părinţi azi nu este un lucru mai uşor decât în trecut. Conflictul 
dintre generaţii riscă să pună între părinţi şi fii un zid tot mai mare, îndurerând 
atâtea suflete. Cine va restabili comuniunea? Uneori bunicii au mai multă 
înţelepciune şi mai mult simţ creştin, reuşind să îi împace pe părinţi cu copiii 
lor. Dar ce s-ar putea spune despre părinții despărțiți? Va reuşi un fiu 
respectuos să îi împace pe cei care i-au dat viaţa? 

Răbdarea şi iubirea sunt virtuţi mereu necesare, dar în special azi, când 
bătrânii par să fie nişte încurcă-lume şi buni să umple doar azilurile, care nu pot 
fi în nici un caz un loc de cinstire a părinţilor. Şi apoi, care e raportul dintre 
cuplu şi părinţii-socri? Dar oare ar mai fi atâtea semne de întrebare dacă ar şti 
părinţii, cum ştiau odată, să-şi binecuvânteze copiii în fiecare seară, făcând pe 
fruntea lor acel semn care uneşte cerul cu pământul, cerând împreună 
binecuvântarea Domnului? 

În lumea noastră, atât de puţin respectuoasă faţă de părinţi, faţă de cei în 
vârstă, încă mai răsună un cuvânt din partea lui Dumnezeu. 


5. Un imn al fecundității 
Psalmul 126 


Psalmii au fost numiţi autobiografia noastră umană şi spirituală. Desigur, 
imaginea familiei din psalmul 126 nu este completă, dar unele aspecte pot 
îmbogăţi analiza noastră. 


! Dacă Domnul n-ar zidi casa, în zadar ar trudi cei care o zidesc. 
Dacă Domul n-ar păzi cetatea, în zadar ar veghea cel care o păzeşte. 
2 În zadar vă sculaţi dis-de-dimineaţă şi vă culcaţi târziu 
mâncându-vă pâinea în oboseală, pe când Domnul o dă 
preaiubitului său în timpul somnului. 
* Iată, moştenire de la Domnul sunt fiii, 
rodul sânului este răsplată de la el. 
* Ca săgețile în mâna celui viteaz, 
aşa sunt fiii tinereţilor. 
* Fericit bărbatul care-şi umple tolba cu ei; 
nu se va face de ruşine când va vorbi cu duşmanii săi la poartă. 


Aşa cum am văzut deja, casă în ebraica biblică are şi sensul de familie. Din 
punct de vedere stilistic, este interesat de observat ritmul acestui psalm în 
trepte, ca şi tehnica de ecou: 


Dacă Domnul n-ar zidi Domnul... în zadar... 
Dacă Domnul n-ar păzi... în zadar... în zadar, 
în zadar... 

Dacă Domnul n-ar da... 


Zidarul care şi clădeşte casa este omul care vrea să-şi creeze o familie. Omul 


aparţine familiei şi cetăţii. Dar găsim şi un termen mediu: poarta, poarta cetăţii 
unde aveau loc procesele, dar şi întâlnirea obişnuită dintre concetăţeni. Aşadar, 


24 


familiile despre care ne vorbeşte psalmul 127 nu sunt închise în sine. Îşi 
împărtăşesc bucuriile şi necazurile. Sunt familii care lucrează din zori şi până 
seara târziu, iar pâinea este câştigată „în sudoarea frunţii”, devenind astfel 
„pâinea durerii”. Totuşi, psalmul nu vrea să descrie suferinţele. Cel care îşi 
pune încrederea în Domnul este binecuvântat. Orice efort devine zadarnic fără 
Dumnezeu. 

Omul de azi trebuie să mediteze acest psalm, altfel devine sclavul muncii. 
Se zbate fără rost. Cine e cu Dumnezeu, chiar odihnindu-se, are succes. Cine 
e fără Dumnezeu aleargă în zadar. 

Partea a doua a psalmului, v. 3-5, prezintă fericirea căminului bucurat de 
mulțimea copiilor. Copiii, se spune în psalm, sunt moştenirea, deci darul 
Domnului şi binecuvântarea sa; sunt o răsplată pentru cei care şi-au construit 
familia cu Dumnezeu. Cu o imagine din viaţa militară, copiii sunt asemănaţi 
săgeţilor, care, în mâna unui războinic viteaz, pot înspăimânta duşmanul şi să 
asigure viitorul casei şi al cetăţii. Familia numeroasă constituia cea mai mare 
fericire, o binecuvântare a lui Dumnezeu şi era şi o adevărată bogăţie pentru o 
familie de tip tribal, pentru care era important să fie numeroasă, pentru a fi 
puternică. Cine are în jurul său mulţi fii nu se teme când discuţiile de la poarta 
cetăţii devin mai dure. 

În lumea noastră, însă, a da viaţă, a avea o familie numeroasă, a coopera la 
opera creatoare a lui Dumnezeu sunt sinonime cu ignoranţa. Dar să nu uităm 
că numai darul lui Dumnezeu asigură reuşita în viaţă. lată imaginea familiei din 
psalmul 126: 


Dacă temelia unei familii nu este iubirea, 
zadarnic se construieşte o vilă frumoasă. 

Dacă temelia unei comunităţi nu este credinţa, 
sunt zadarnice proiectele şi inițiativele. 

Dacă temelia unei societăţi nu este dreptatea, 
sunt zadarnice legile şi poliţia. 

Chiar dacă ar munci cineva cât doi 

şi-ar pierde somnul şi liniştea sufletească, 

în zadar ar alerga după câştig. 

Adevăratul sens al vieţii îl dă numai Dumnezeu. 


Iubirea, înţelegerea, dialogul şi încrederea între soţi şi cu copiii este izvor de 
siguranţă. Fericit cine înţelege acestea şi trăieşte astfel. Nu se va teme de viitor. 


6. Isus şi familia sa 

Naşterea lui Isus Cristos prin puterea Duhului Sfânt în familia din Nazaret 
are loc după o istorie îndelungată de păcat şi har. Dumnezeu îşi continuă planul 
de mântuire fără să fie împiedicat de păcatul omului. Isus se naşte într-o familie 
a cărei viaţă se scurge în sărăcie, în simplitatea muncilor mărunte de fiecare zi, 
în iubire şi solidaritate, în suferinţă şi bucurie. 

Evangheliştii Matei şi Luca redau cadrul familial în care a avut loc naşterea 
lui Cristos pe fondul unui trecut mai general. Lăsând la o parte listele 
genealogice, ne interesează să cunoaştem mai de aproape familia lui Isus. 

Familia sfântă este compusă din persoane deschise total acţiunii lui 
Dumnezeu, aşa se explică, de fapt, cum au reuşit să-l primească între ei pe 
Cristos şi să continue drumul spre Dumnezeu. În familia din Nazaret vedem 
persoane care au făcut voinţa lui Dumnezeu. 

Maria şi losif au vegheat asupra lui în peştera din Betleem şi l-au salvat de 
la masacrul poruncit de Irod. Gingăşia şi zâmbetul mamei l-au deschis pentru 
relații umane şi pentru limbaj. Iosif îşi îndeplineşte rolul de tată pe care 
Dumnezeu i l-a încredinţat. Învăţându-l pe Isus meseria lui de lemnar, Iosif i-a 
dat lui Isus o poziţie socială în comunitate. 

Deci, Isus are părinţi şi acceptă autoritatea lor: „le era supus” (Lc 2,51). 

Prin Iosif, Isus face parte dintr-un popor, are o genealogie (Mt 1,1-25) şi e 
un fapt important pentru că acest popor fusese ales de Dumnezeu şi primise 
Legea prin Moise. Prin Iosif, „fiul lui David”, Isus se află în inima speranţei 
acestui popor care „aştepta mângâierea lui Israel”. Născându-se într-o familie, 
Fiul lui Dumnezeu împlineşte această speranţă. 

Familia este prima comunitate în care apare încrederea, iubirea, comunicarea 
între persoane, simţul răspunderii, solidaritatea grupului, care sunt dimensiuni 
fundamentale umane. 

Totuşi familia, ca orice comunitate privată, are tendinţa de a se închide în 
sine, de a se organiza într-un egoism colectiv. Devine un clan, un grup de 
presiune. Asistăm la acest proces şi în familia de la Nazaret. Predicând 
împărăția lui Dumnezeu, vindecând bolnavii în sate şi în Cafarnaum, Isus 
întâlneşte duşmănia clanului de la Nazaret (cf. Mt 13,53). 

În faţa ostilităţii clanului de la Nazaret, Isus vorbeşte de chemarea profeților. 
Adevărata familie a lui Isus, după ce şi-a început viaţa publică, este o familie 
spirituală: „Mama mea şi fraţii mei sunt cei care ascultă cuvântul lui Dumnezeu 
şi-l pun în practică” (Le 8,21). Cristos a venit să reunească marea familie a 
tuturor acelora care sunt cu adevărat fraţii săi, fiii lui Dumnezeu, pentru că fac 
voinţa Tatălui din ceruri. Această familie nouă va fi Biserica, o familie 
universală. 

Un caz special este cel al aşa-zişilor „fraţi ai lui Isus” (Mt 12,46-48; 13,55; 
Mc 3,31-35; 6,3; In 2,12; Fap 1,14). Isus avea într-adevăr fraţi şi surori? Sau 
cu alte cuvinte: Maria a avut şi alți fii? E o problemă mult disputată între 
catolici şi protestanți. 

Expresia „fraţii lui Isus” a fost interpretată încă din primele secole creştine 
în trei feluri: 

A. „Fraţii lui Isus” ar fi fraţi de sânge ai lui Isus, el fiind „primul născut”. 
Dar: 

a) în familia ebraică, femeia nu are autoritate: ea este supusă tatălui sau 
soţului său, iar după moartea acestuia, fiilor adulți. Totuşi, aici, Maria este 
menţionată ca reprezentantă a familei; 

b) când sfânta familie merge în pelerinaj la templu, nu sunt menţionaţi alți 
copii; dacă ar fi avut alţii, aceştia ar fi rămas împreună cu Maria acasă; 

c) niciodată în Noul Testament nu se vorbeşte despre alți fii ai Mariei. 
Faptul că Isus este numit primul născut nu înseamnă că Maria ar mai fi avut fii: 
termenul mai este folosit în Col 1,15, unde Isus este numit „primul născut al 
Tatălui”. Dar Dumnezeu Tatăl nu are alţii fii; oamenii sunt doar creaţi de el, nu 
născuţi. 

B. „Fraţii lui Isus” ar fi fost fraţi vitregi ai lui Isus, copii ai lui Iosif dintr-o 
căsătorie anterioară. Dar: 

a) această interpretare nu are o bază istorică: ea se inspiră din literatura 
apocrifă (Protoevanghelia lui Iacob); 

b) aceşti „fraţi” nu sunt menţionaţi în relatarea pelerinajului la templu; 

c) genealogiile (Mt 1,1-16; Lc 3,23-38) îl prezintă pe Isus ca moştenitor al 
promisiunilor mesianice, prin Iosif; dacă Iosif ar fi avut alți fii dintr-o căsătorie 
anterioară, unul dintre ei ar fi trebuit să fie moştenitorul liniei mesianice. 

C. În vocabularul ebraic şi aramaic nu există un cuvânt pentru a descrie 
rudenia apropiată (văr, cumnat), folosindu-se cuvântul „frate”: Abraham îl 
numeşte pe nepotul său Lot „frate” (Gen 13,8; 14,14.16); Laban, unchiul lui 
Iacob, îl numeşte pe acesta frate (Gen 29,12.15). Vechiul Testament conţine 
atât în textul ebraic, cât şi în traducerea greacă a Septuagintei multe astfel de 
exemple. Pentru a specifica gradul de rudenie, într-un document juridic, de 
exemplu, pentru noţiunea de văr se scrie „fiul fratelui tatălui” (Lev 10,4). 


7. Familia în scrisorile pauline 


Problema familiei nu este marginală în sfântul Paul, deşi el se ocupă cu 
probleme mult mai profunde care privesc credinţa. 

În 1Cor7,1-9, sfântul Paul răspunde la un caz de conştiinţă pe care creştinii 
din Corint îl puseseră. Poate că prea impresionați de exemplul lui Cristos, care 
a trăit într-o totală feciorie, ca şi de învăţătura lui, unii creştini din Corint 
dispreţuiau căsătoria. Alţii, care proveneau din mediul păgân, nu puteau 
înţelege măreţia fecioriei pe care şi Paul o trăise între ei. De aceea, ei îl întreabă 
pe Apostol ce sens are căsătoria? Ce este mai plăcut lui Dumnezeu: căsătoria 
sau fecioria? 

Este evident că problema nu era numai teoretică, ci, mai ales, practică: de 
răspunsul Apostolului depindea alegerea creştinilor. Ştim că sfântul Paul, 
propunând ca ideal suprem fecioria, scoate în evidență măreţia căsătoriei 
creştine, insistând foarte mult asupra indisolubilității acesteia. Dar să citim 
textul: 


' Referitor la cele ce mi le-aţi scris, este bine ca omul să nu se atingă de femeie. ? 
Totuşi, pentru a evita desfrânările, fiecare [bărbat] să-şi aibă femeia lui şi fiecare 
[femeie] să-şi aibă bărbatul ei. * Bărbatul să-şi împlinească datoria faţă de soţie, la 
fel şi soţia faţă de bărbat. * Femeia nu este stăpână pe trupul ei, ci bărbatul; la fel, 
nici bărbatul nu este stăpân pe propriul trup, ci femeia. * Să nu vă lipsiţi unul de 
celălalt decât cu consimţământ, pentru un anumit timp, ca să vă dedicați rugăciunii 
şi iarăşi să fiți împreună ca să nu vă ispitească Satana din cauza nestăpânirii 
voastre. f Vă spun lucrul acesta ca o îngăduinţă, nu ca o poruncă. Eu aş vrea ca 
toţi oamenii să fie ca mine, însă fiecare îşi are carisma proprie de la Dumnezeu, 
unul într-un fel, altul în alt fel. * Celor necăsătoriți şi văduvelor le spun că este bine 
pentru ei dacă rămân ca mine. ° Dar dacă nu se pot stăpâni, să se căsătorească, 
pentru că este mai bine să se căsătorească decât să ardă. 


Aşa cum se vede, Apostolul nu este un visător. Cunoaşte firea omenească 
şi o înţelege. Dacă sexul exprimă demnitate şi măreție, poate exprima şi 
fragilitate, lipsă de stăpânire, dorință. Determinant este, însă, întotdeauna 
raportul cu Cristos: creştinul trebuie să aleagă acea stare de viaţă în care îl 
poate întâlni mai uşor, după darul pe care i l-a dat Dumnezeu. În rest, sfântul 
Paul nu face altceva decât să reia învăţătura lui Cristos. Familia trebuie să fie 
o epifanie a lui Dumnezeu. Căsătoria este măreaţă numai când se lasă purificată 
de cruce: iubirea, ca să fie adevărată, trebuie să fie răstignită. 

Într-o altă scrisoare, cea către Efeseni (5,21-33), sfântul Paul îi încurajează 
pe creştini să trăiască „viaţa cea nouă în Cristos” şi se opreşte îndelung asupra 
vieţii de familie: 

” Fiţi supuşi unii altora în frica lui Cristos. ” Femeile să se supună bărbaţilor lor 

ca Domnului, ” pentru că bărbatul este capul femeii aşa cum şi Cristos este capul 

Bisericii, trupul său, al cărui mântuitor şi este. ** Şi cum Biserica se supune lui 
Cristos, tot aşa şi femeile [să fie supuse] bărbaţilor lor în toate. 

25 Bărbaţilor, iubiţi-vă soțiile aşa cum Cristos a iubit Biserica şi s-a dat pe sine 
pentru ea ” pentru a o sfinţi, purificând-o prin baia apei în cuvânt, ” ca să şi-o 
prezinte sieşi ca o Biserică glorioasă, fără să aibă vreo pată sau rid sau ceva 
asemănător, ci să fie sfântă şi neprihănită. * Tot aşa şi bărbaţii trebuie să-şi 
iubească soțiile ca pe trupul propriu. Cine îşi iubeşte soţia se iubeşte pe sine. * 
Căci nimeni nu şi-a urât vreodată propriul trup, dimpotrivă, îl hrăneşte şi îl 
îngrijeşte aşa cum [face] Cristos pentru Biserică. “ Căci toţi suntem mădulare ale 
trupului său. *! De aceea îşi va lăsa omul tatăl şi mama şi se va uni cu soția sa şi 
cei doi vor fi un singur trup. ? Misterul acesta este mare: eu o spun cu privire la 
Cristos şi la Biserică, * dar şi cu privire la voi: fiecare să-şi iubească soţia ca pe 
sine însuşi, iar soţia să aibă respect faţă de bărbat. 


Să reținem ideile principale din text, care ne vor permite să înțelegem 
concepția sfântului Paul despre familie: 

Originalitatea sfântului Paul constă tocmai în fundamentarea cristologică şi 
ecleziologică dată căsătoriei creştine. Imaginea care domină tot textul este cea 
a unirii dintre Cristos şi Biserică, ea revenind ca un laitmotiv. 

Se pare că Paul atribuie bărbatului rolul lui Cristos, în timp ce femeia ar 
avea rolul Bisericii. Dar nu e decât o aparenţă, căci Apostolul arată atât 
bărbatului, cât şi femeii că iubirea lor trebuie să-şi aibă exemplul în iubirea 
dezinteresată a lui Cristos faţă de Biserică. Prin această imagine, Apostolul vrea 
să spună că, în căsătoria creştină, soţii trebuie să arate unul faţă de celălalt 
aceeaşi iubire pe care Cristos a arătat-o Bisericii. Şi este clar că acolo unde este 
iubire nu mai comandă nimeni, ci fiecare ascultă din iubire şi se simte liber. 
Cristos, de altfel, îşi arată domnia prin aceea că devine slujitorul tuturor, în 
aceea că nu este primul, ci ultimul, aşa cum zice cu puţin timp înainte de 
moarte: „Eu sunt în mijlocul vostru ca unul care slujeşte” (Le 22-27). De aceea, 
Apostolul, vorbind despre diferitele datorii familiale, începe cu îndemnul: „Fiţi 
supuşi unii altora în frica lui Cristos”. Dincolo de obiceiurile şi cultura 
diferitelor popoare, rămâne clar că sensul cel mai profund al căsătoriei se arată 
într-o iubire reciprocă între bărbat şi femeie, care să fie după chipul iubirii lui 
Cristos faţă de Biserica sa. 

Specificul unei asemenea iubiri, considerată între Cristos şi Biserică, s-ar 
putea rezuma astfel: 

a) iubirea conjugală trebuie să fie total gratuită, ca aceea a lui Cristos care 
se dăruieşte fără să ceară altceva decât să fie, la rândul său, iubit; 

b) tocmai de aceea, iubirea tinde la unirea cu celălalt până la identificare, 
pentru ca celălalt să se simtă prețuit; 

c) pentru aceasta, este întotdeauna o iubire gata de jertfă. Cristos a arătat cea 
mai mare iubire oferindu-se pe cruce, din iubire pentru Biserica sa. 

d) este apoi o iubire care creşte mereu; 

c) e necesar un efort continuu de purificare. 

Căsătoria creştină se reîmprospătează astfel încât nu apar ridurile vârstei şi 
nici semnele oboselii. De fapt, în iubire nu poate exista „îmbătrânire”, pentru 
că ea întinereşte prin copii, care nu sunt un rod natural al căsătoriei, ci semnul 
capacităţii de reînnoire şi dăruire. Prezenţa copiilor este semnul vieţii: arborele 
este viu, dă roade, dă noi vlăstare, e plin de o viaţă care nu se va termina după 
ce el dispare. 


Tocmai de aceea, după ce a vorbit despre semnificaţia căsătoriei creştine, 
Apostolul vorbeşte despre copii (Ef 6,1-4): 


' Copii, ascultați de părinţii voştri, în Domnul, căci aşa este drept. ° Cinsteşte pe 
tatăl tău şi pe mama ta, aceasta este cea dintâi poruncă însoţită de o promisiune: 
* ca să-ţi fie bine şi să trăieşti mult timp pe pământ. 

* Iar voi, părinţilor, să nu-i provocaţi pe copiii voştri la mânie, ci creşteţi-i în 
disciplina şi învăţătura Domnului. 


Pentru apostolul Paul, o familie fără copii este un nonsens: ar fi semnul unei 
închideri egoiste, şi nu al deschiderii cristologice şi ecleziale, aşa cum i-ar cere 
iubirea dintre Cristos şi Biserică. Iubirea dintre Cristos şi Biserică este mereu 
rodnică; din ea se nasc mereu noi fii prin puterea Duhului Sfânt. Deci, pentru 
soţii creştini există un motiv în plus pentru o rodnicie plină de bucurie, în nici 
un fel împiedicată. 

În ultimul verset, Apostolul îi îndeamnă pe părinţi la misiunea lor de 
educatori: a-i educa pe copii înseamnă a-i naşte a doua oară. Educarea să se 
facă cu blândeţe, fără spirit de dominare sau violenţă, care nu ar face decât să-i 
întărâte, adică să-i facă închişi pentru orice sfat. 


Concluzie 


Am analizat diferite relatări din Biblie, care vorbesc despre familie. Încă de 
la primul cuplu uman, vedem iubirea protectoare a lui Dumnezeu faţă de 
familie. Între rândurile greşite pe care le-au scris oamenii de-a lungul istoriei 
pe tema familiei, observăm scrisul drept şi clar al lui Dumnezeu. El rămâne 
fidel, în ciuda infidelităţilor noastre. Planul său rămâne o lumină ce poate 

conduce şi astăzi familia spre scopul ei, acela visat de Dumnezeu când l-a creat 
pe om: o familie unită şi fericită, în care sălăşluieşte încrederea, deschiderea, 
rodnicia. 

Cunoscând acest plan al Creatorului, fie ca şi-n familiile noastre să 
înflorească virtutea şi iubirea prin forţa ce ne vine din cuvântul său. 


